Da bi od prvega dne po izstopu čim bolj zmanjšali motnje v trgovini z blagom, ki prečka mejo, morajo biti trgovci, prevozniki in špediterji iz vse Evrope, ki nameravajo prevažati blago v Združeno kraljestvo in iz njega, pripravljeni izpolniti vse zahtevane formalnosti. Te priprave morajo opraviti ne glede na to, kje imajo sedež. To vprašanje ne zadeva zgolj tistih s sedežem v regijah, ki mejijo na Združeno kraljestvo, ali ki imajo velik obseg trgovine z Združenim kraljestvom.

Od 1. novembra 2019 bodo za blago iz Združenega kraljestva, ki vstopa v EU, veljale tudi carinske dajatve, za blago EU pa lahko veljajo carinske dajatve v Združenem kraljestvu. Povprečne tarife EU so približno 2,7 % za nekmetijske proizvode, uvožene v Unijo, in 8,1 % za kmetijske proizvode. Mlečni izdelki so na primer obdavčeni v povprečju s 44,8 %, meso s 17,8 %, ribe z 11,4 %, oblačila z 11,5 % in avtomobili z 10 %. Gospodarski subjekti EU-27 bi morali oceniti svoje dobavne verige in zagotoviti, da njihovi poslovni načrti upoštevajo te carine. Države članice bodo za uvoz blaga, ki vstopa v EU iz Združenega kraljestva, pobirale tudi davek na dodano vrednost.

Da bi podjetjem pomagala preveriti njihovo pripravljenost in opredeliti ukrepe, ki so še potrebni za dokončanje njihovih priprav na morebitni izstop brez sporazuma 1. novembra 2019, je Komisija na svojih spletnih straneh o pripravljenosti na brexit dala na voljo „kontrolni seznam za pripravljenost na brexit“. Objavila je tudi obvestila deležnikom o različnih vprašanjih za posamezne sektorje. Podobna orodja so bila pripravljena na nacionalni ravni in s strani različnih poslovnih združenj. Vsi gospodarski subjekti se pozivajo k uporabi tovrstnih orodij.

Komisija je v vsakem od prejšnjih petih sporočil o pripravljenosti na brexit zainteresirane strani pozvala, naj se pripravijo. Vsem zainteresiranim stranem bo še naprej zagotavljala informacije in nasvete. Države članice in zasebni subjekti, vključno z združenji in gospodarskimi zbornicami, bi prav tako morali državljanom in podjetjem še naprej zagotavljati informacije, ki jim bodo pomagale pri dokončanju njihovih priprav, tudi prek številnih forumov, vzpostavljenih posebej za ta namen.

Čeprav so pravice državljanov na področju socialne varnosti v razmerju do Združenega kraljestva pred datumom izstopa zaščitene z ustrezno uredbo za nepredvidljive razmere, nekatere države članice uvajajo tudi enostranske ukrepe za nepredvidljive razmere na nacionalni ravni za obdobje po izstopu. Ti ukrepi dopolnjujejo zaščito pravic socialne varnosti, zagotovljeno na ravni EU, na primer z uporabo načela seštevanja delovnih dob, zavarovanja in prebivanja v Združenem kraljestvu po izstopu ali z dodatnim varstvom pravic socialne varnosti za te državljane po izstopu. Komisija zagotavlja posodobljen pregled vseh nacionalnih ukrepov za nepredvidljive razmere na področju pravic socialne varnosti na svojih spletnih straneh o pripravljenosti na brexit.

Državljani EU, ki prebivajo v Združenem kraljestvu, lahko najdejo informacije o svojih pravicah do prebivanja v Združenem kraljestvu na spletni strani vlade Združenega kraljestva. Poleg prizadevanj diplomatskih predstavništev držav članic v Združenem kraljestvu bodo predstavništvo Komisije v Združenem kraljestvu in ustrezne službe v Bruslju še naprej pozorno spremljali ukrepe, ki jih je Združeno kraljestvo sprejelo v zvezi z nadaljnjim prebivanjem državljanov Unije v Združenem kraljestvu. V zvezi s tem bodo zainteresiranim državljanom zagotavljali informacije in strokovno znanje.

Komisija je dosledno pojasnjevala, da je zaščita državljanov EU v Združenem kraljestvu in državljanov Združenega kraljestva v Evropski uniji prednostna naloga. Kot je navedeno v petem sporočilu o pripravljenosti na brexit z dne 12. junija 2019, so države članice EU-27 sprejele nacionalne ukrepe za nepredvidljive razmere, s katerimi bi zagotovile, da lahko državljani Združenega kraljestva in njihovi družinski člani, ki niso državljani EU, po izstopu brez sporazuma ohranijo zakonito stalno prebivanje. Komisija je sodelovala z državami članicami EU-27, da bi zagotovila usklajen skupni pristop ob priznavanju, da je potrebna prožnost na nacionalni ravni. Komisija zagotavlja posodobljen pregled vseh nacionalnih ukrepov za nepredvidljive razmere glede pravic do prebivanja na svojih spletnih straneh o pripravljenosti na brexit.

Do 31. oktobra 2019 je le še osem tednov. Zaradi kratkega časa do izstopa in političnih razmer v Združenem kraljestvu se je povečalo tveganje, da bo Združeno kraljestvo na ta datum izstopilo brez sporazuma. V skladu s pristopom, ki ga je Evropski svet (člen 50) poudarjal med celotnim procesom, se morajo vsi akterji še naprej pripravljati na vse možne rezultate. Zato bi morali vsi akterji zdaj opraviti še zadnje prilagoditve svojih načrtov za primer izstopa brez sporazuma 1. novembra 2019. Ne bi se smeli zanašati na predpostavko, da bo Združeno kraljestvo zaprosilo za tretje podaljšanje pred 31. oktobrom in da se bo Evropski svet (člen 50) z njim strinjal.

Vse strani, vključene v dobavno verigo, se morajo zavedati svoje odgovornosti za izpolnitev vseh zahtevanih formalnosti in bi morale zagotoviti, da so zahtevani dokumenti in potrdila ustrezni. Priprava na ustrezne formalnosti lahko zahteva svoj čas in vključuje stike z ustreznimi organi na obeh straneh meje. Prevoz blaga v okviru skupnega tranzitnega postopka bo zmanjšal formalnosti na mejnem prehodu. Zaradi morebitnih motenj na mejah v času izstopa bi morali trgovci, prevozniki in špediterji preveriti razmere na svoji najpogosteje uporabljani trgovinski poti in sprejeti ustrezne ukrepe.

Izvoz blaga s poreklom iz EU mora izpolnjevati ustrezne zahteve za upravičenost do trgovinskih preferencialov, odobrenih v okviru trgovinskih sporazumov. Materiali, deli in komponente, ki izvirajo iz Združenega kraljestva in so vključeni v blago, proizvedeno v EU, se ne bodo šteli za materiale s poreklom iz EU. Gospodarski subjekti morajo zato prilagoditi svoje dobavne verige in zagotoviti, da so izvoženo blago ter vsi dokumenti in formalnosti v skladu z zahtevami pravil o poreklu iz ustreznih trgovinskih sporazumov.

Komisija je pripravila več obvestil in podrobnih smernic na področju carin, porekla, davka na dodano vrednost in trošarin, ki jih je mogoče najti na spletu. Na spletu so na voljo tudi kratki e-tečaji o posledicah brexita na carinskem in davčnem področju ter praktični informativni listi o bistvenih carinskih konceptih.

Komisija je v petem sporočilu o pripravljenosti na brexit z dne 12. junija 2019 poudarila, da je prva faza komunikacijske kampanje že pokazala, da so nekatera podjetja ukrepala, vendar se morajo prizadevanja v vseh državah članicah nadaljevati do datuma izstopa. Komisija bo zdaj okrepila svojo večjezično komunikacijsko kampanjo, namenjeno podjetjem v EU, ki se je začela 18. februarja 2019 in za katero so vse informacije javno dostopne.

Države članice, zlasti tiste, ki so glavne vstopne in izstopne točke za trgovino Evropske unije z Združenim kraljestvom, so veliko vložile v človeške vire in infrastrukturo, tako fizično (vključno z mejnimi kontrolnimi točkami) kot tehnološko, da bi olajšale pretok blaga na svojih mejah z Združenim kraljestvom. Poleg tega so te države članice že in še bodo sodelovale v informacijskih in komunikacijskih kampanjah, ki vsem zadevnim akterjem pojasnjujejo vse potrebne formalnosti v zvezi s carinskimi ter sanitarnimi in fitosanitarnimi kontrolami. Trgovci, prevozniki in špediterji so pozvani, da se seznanijo z ustreznimi formalnostmi, delovnimi postopki in tehnološko infrastrukturo, ki se uporablja na njihovi predvideni trgovinski poti.

3.2.Zdravila, medicinski pripomočki in kemične snovi

Čeprav so se priprave na izstop Združenega kraljestva na področju zdravil, medicinskih pripomočkov in kemičnih snovi konec marca in v začetku aprila 2019 pospešile, so še vedno potrebna precejšnja končna prizadevanja. Komisija skupaj z Evropsko agencijo za zdravila, mrežo vodij agencij za zdravila, pristojnimi organi za mrežo medicinskih pripomočkov in Evropsko agencijo za kemikalije še naprej obvešča deležnike, da bi jih opozorila, da se morajo pripraviti do 31. oktobra 2019. Če zdravila, medicinski pripomočki in kemične snovi ne bodo skladni s pravili EU, jih po tem datumu ne bo mogoče dati na trg EU. Komisija meni, da sedanje podaljšanje roka iz člena 50(3) PEU zagotavlja dovolj časa za dosego tega cilja in ne načrtuje sprejetja nadaljnjih ukrepov za nepredvidljive razmere.

Zdravila

Zdravila za uporabo v humani in veterinarski medicini centralno odobri Komisija ali pa jih države članice odobrijo na nacionalni ravni. Izstop Združenega kraljestva vpliva na obe kategoriji zdravil. Kot je navedeno v petem sporočilu o pripravljenosti na brexit z dne 12. junija 2019, je bila Evropska agencija za zdravila aprila 2019 že blizu zagotovitvi skladnosti z zakonodajo za skoraj vse centralno odobrene proizvode, medtem ko je bilo za proizvode, odobrene na nacionalni ravni, potrebno dodatno delo. Od takrat je bil dosežen znaten napredek, pri čemer je bilo več kot 80 % proizvodov, odobrenih na nacionalni ravni, na dobri poti, da bodo do 31. oktobra 2019 skladni z zakonodajo. Ta napredek je bil delno dosežen zaradi začasne izjeme, ki podjetjem omogoča, da lahko do konca leta 2019 prenesejo obrate za testiranje serij iz Združenega kraljestva v EU-27. Čeprav je ta razvoj dogodkov pozitiven, se industrijo močno spodbuja, naj zagotovi, da bodo vsi zadevni odobreni proizvodi v celoti skladni z zakonodajo do 31. oktobra 2019, in da se prenos obratov za njihovo testiranje serij zaključi do 31. decembra 2019, kar bi zagotovilo, da se lahko zadevni proizvodi še naprej dajejo na trg EU. Poleg tega je glede na posebne izzive, s katerimi se soočajo manjše države članice, ki so se v preteklosti močno opirale na dovoljenja za promet, ki jih je izdalo Združeno kraljestvo, industrija odgovorna za sodelovanje z navedenimi državami članicami, da bi se zagotovila nadaljnja razpoložljivost zdravil.

Medicinski pripomočki

Podatki priglašenih organov Združenega kraljestva kažejo, da je prenos certifikatov za medicinske pripomočke, dane na trg EU-27, na priglašene organe EU-27 v polnem teku in da naj bi bil za veliko večino pripomočkov dokončan do 31. oktobra 2019. Projektna skupina mreže pristojnih organov za medicinske pripomočke za pripravljenost na brexit v tesnem sodelovanju s Komisijo vodi evidenco napredka pri preostalih certifikatih na podlagi povratnih informacij iz raziskave, ki je bila izvedena poleti 2019 med zadevnimi proizvajalci in priglašenimi organi. Rezultati kažejo, da nekateri proizvajalci še vedno niso sprejeli vseh potrebnih ukrepov za prenos certifikatov na priglašeni organ EU-27. Preostale proizvajalce in priglašene organe Združenega kraljestva močno spodbujamo, naj zagotovijo, da bo prenos vseh ustreznih certifikatov in potrebnih prilagoditev etiket za izdelke zaključen do datuma izstopa, tako da bodo lahko proizvajalci svoje proizvode še naprej dajali na trg EU. Komisija in mreža pristojnih organov za medicinske pripomočke bosta septembra in oktobra še naprej spremljali razvoj dogodkov.

Kemične snovi

Na področju kemičnih snovi je do sredine avgusta 2019 le 52 % zadevnih registracijskih zavezancev v skladu z uredbo REACH preneslo svoje registracije v EU-27. Evropska agencija za kemikalije je v sistemu REACH-IT odprla „okno za izstop Združenega kraljestva iz EU“, da bi lahko zavezanci sprejeli potrebne ukrepe za prenos svoje registracije na podlagi uredbe REACH pred datumom izstopa. Okno za izstop Združenega kraljestva iz EU bo odprto do 31. oktobra 2019. Kar zadeva avtorizacije po uredbi REACH, so imetniki avtorizacij iz Združenega kraljestva, vložniki prošenj za avtorizacijo iz Združenega kraljestva in nadaljnji uporabniki iz Združenega kraljestva, ki dobavljajo snovi ali zmesi v EU-27 kot del obstoječih dobavnih verig, pozvani, naj čim prej sprejmejo potrebne ukrepe za zagotovitev skladnosti z zakonodajo za svoje nadaljnje uporabnike v EU-27. Po drugi strani pa nadaljnjim uporabnikom iz EU-27, povezanim z registriranci iz Združenega kraljestva, vložniki prošenj za avtorizacijo iz Združenega kraljestva in nadaljnjimi uporabniki iz Združenega kraljestva, svetujemo, naj pri svojih dobaviteljih preverijo, ali bodo zadevni proizvodi do 31. oktobra 2019 skladni z zakonodajo in po potrebi na podlagi razpoložljivih navodil sami sprejmejo ustrezne ukrepe. Skladnost z zakonodajo je ključnega pomena za nadaljnje dajanje kemikalij na trg EU po datumu izstopa.

3.3.Finančne storitve

Komisija na področju finančnih storitev močno spodbuja zavarovalnice in druge izvajalce finančnih storitev, ki tega še niso storili, naj do 31. oktobra 2019 zaključijo svoje pripravljalne ukrepe.

Komisija je 19. decembra 2018 sprejela omejeno število ukrepov za nepredvidljive razmere, vključno z dvema časovno omejenima sklepoma o enakovrednosti, da bi subjektom iz EU-27 omogočila, da svoja pogodbena razmerja prenesejo na ponudnike storitev, ki smejo opravljati svoje dejavnosti v EU-27. Prvi od teh sklepov Evropskemu organu za vrednostne papirje in trge omogoča začasno priznanje centralnih nasprotnih strank, ki so trenutno ustanovljene v Združenem kraljestvu, kar jim bo omogočilo, da še naprej opravljajo storitve v Uniji. Veljati preneha 30. marca 2020. Drugi centralnim depotnim družbam iz Združenega kraljestva začasno dovoljuje, da subjektom v Uniji še naprej zagotavljajo notarske storitve in storitve centralnega vzdrževanja. Veljati preneha 30. marca 2021. Komisija je poleg tega sprejela dve delegirani uredbi, da bi subjektom iz EU-27, ki imajo odprte pogodbe o izvedenih finančnih instrumentih, pri katerih kliring ni bil opravljen, omogočila, da v 12 mesecih po izstopu Združenega kraljestva nadomestijo nasprotne stranke iz Združenega kraljestva z nasprotnimi strankami iz EU, ne da bi pri tem izgubile bonitetno obravnavo, ki jo trenutno uživajo te pogodbe. Komisija ocenjuje, da so se družbe v veliki meri pripravile na izstop brez sporazuma, tudi s prenovitvami svojih odprtih pogodb z namenom nadomestitve nasprotnih strank iz Združenega kraljestva, ter da morajo zdaj dokončati svoje priprave v časovnem okviru, ki ga določajo ti ukrepi za nepredvidljive razmere. Komisija zato meni, da ni treba sprejemati dodatnih ukrepov za nepredvidljive razmere. Po datumu izstopa bo še naprej ocenjevala razmere na trgih in sprejemala odločitve o ustreznih ukrepih na podlagi veljavne zakonodaje EU v zadevnem času, zlasti ob upoštevanju okvira, ki je bil uveden z uredbo o infrastrukturi evropskega trga v zvezi z zahtevami za priznanje centralnih nasprotnih strank iz tretjih držav.

3.4.Ribištvo

Komisija je poleg dela na zakonodaji za nepredvidljive razmere na področju ribištva (glej oddelek 3.2) nadaljevala posvetovanja z državami članicami o usklajenem pristopu k pripravi na scenarij, po katerem plovilom EU ne bi bil več dovoljen dostop do voda Združenega kraljestva. Obstaja skupna zaveza za tesno sodelovanje in usklajevanje ob takem primeru, vključno s skupnim okvirom za spremljanje sprememb ali izkrivljanj v ribolovnih dejavnostih v vodah EU. To delo se bo v prihodnjem obdobju še okrepilo, Komisija pa je pripravljena olajšati nadaljnjo analizo in razprave. Službe Komisije so 18. julija 2019 objavile tudi nova vprašanja in odgovore v zvezi s posledicami za ribolovne dejavnosti v primeru izstopa brez sporazuma. Dokument poleg vprašanj o dostopu do voda (in nadzoru nad tem dostopom) ter ribolovnih možnostih vsebuje tudi praktične informacije o vrsti posebnih tem, kot so sanitarni nadzor in carina. Organi držav članic in ribiška združenja so pozvani, da čim bolj razširijo te informacije.

4.Tehnična prilagoditev ukrepov za nepredvidljive razmere in sprejetje drugih predhodno napovedanih aktov

Kot je bilo navedeno v petem sporočilu o pripravljenosti na brexit z dne 12. junija 2019, je Komisija pregledala vse ukrepe na ravni EU, ki so bili sprejeti za pripravo na izstop Združenega kraljestva, in ugotovila, da ti zakonodajni in nezakonodajni akti EU še naprej izpolnjujejo zastavljene cilje. Zato jih ni treba vsebinsko spreminjati. Po drugi strani pa so glede na novi rok, ki je posledica sedanjega podaljšanja, potrebne nekatere ciljno usmerjene tehnične prilagoditve v določenih sektorjih. Te so pojasnjene v naslednjih oddelkih.